ԱՄՓՈՓԱԹԵՐԹ

**««ՊԵՏԱԿԱՆ ԿԵՆՍԱԹՈՇԱԿՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ ԵՎ ««ՊԵՏԱԿԱՆ Ն ՊԱՍՏՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ » ՕՐԵՆՔԻ ՆԱԽԱԳԾԵՐԻ**

|  |  |
| --- | --- |
| 1․ Արտակարգ իրավիճակների նախարարություն | 22․04․2021թ․  N 01/01.4/2024-2021 |
| «Արտակարգ իրավիճակների նախարարությունը «Պետական կենսաթոշակների մասին» օրենքում լրացումներ և փոփոխություններ կատարելու մասին» և «Պետական նպաստների մասին» օրենքում փոփոխություններ և լրացումներ կատարելու մասին» օրենքների նախագծերի վերաբերյալ առաջարկություններ և առարկություններ չունի: | Ընդունվել է։ |
| 2․ Ոստիկանություն | 23․04․2021թ․  N 1/21/25316-21 |
| Ի պատասխան Ձեր 12.O4.2O21թ․ թիվ ՄԱ/ԱԳ-1-4/1567-2021 գրության՝ ՀՀ ոստիկանությունում ուսումնասիրվել են «Պետական կենսաթոշակների մասին» օրենքում լրացումներ և փոփոխություններ կատարելու մասին» և «Պետական նպաստների մասին» օրենքում փոփոխություններ և լրացումներ կատարելու մասին» օրենքների նախագծերը, որոնց վերաբերյալ առաջարկություններ և առարկություններ չկան: | Ընդունվել է: |
| 3․ Ազգային անվտանգության ծառայություն | 26.04.2021թ.  N 11/316 |
| «Պետական կենսաթոշակների մասին» օրենքում լրացումներ և փոփոխություններ կատարելու մասին» օրենքի նախագծի վերաբերյալ ՀՀ ազգային անվտանգության ծառայությունը ունի հետևյալ դիտողությունները և առարկությունները․  1-ին հոդվածի 1-ին կետում «բնակության վայրի» բառերը փոխարինել «մշտական բնակության վայրի (կացարանի)» բառերով՝ համաձայն «Բնակչության պետական ռեգիստրի մասին» օրենքի 5-րդ հոդվածի 1-ին մասի 7-րդ կետի։ | Չի ընդունվել։  Նախագծի 1-ին հոդվածի խմբագրությունը համապատասխանում է Օրենքում կիրառված ձևակերպումներին։ |
| 2․ 6-րդ հոդվածում «մաս» բառը փոխարինել «պարբերությունում» բառով։ | Ընդունվել է։  Նախագծի 6-րդ հոդվածում «1-ին մասի» բառերը հանվել են։ |
| 3․ 7-րդ հոդվածի կապակցությամբ անհրաժեշտ է նկատի ունենալ, որ «Պետական կենսաթոշակների մասին» օրենքի 14-րդ հոդվածի 4-րդ մասում «համար» բառ չկա։ | Ընդունվել է ։  Նախագծի 7-րդ հոդվածում «համար» բառը փոխարինվել է «լրանալը» բառով։ |
| 4․ 9-րդ հոդվածում «հոդվածի» բառից հետո ավելացնել «1-ին մասի» բառերը, իսկ 1-3-րդ կետերում «մասը» բառը փոխարինել «կետը» բառերով։ | Ընդունվել է։  Նախագծի 9-րդ (լրամշակված նախագծի 8-րդ հոդված) հոդվածը խմբագրվել է։ |
| 5․ 12-րդ հոդվածի 3-րդ և 4-րդ կետերում «կենսաթոշակառուն» բառից առաջ ավելացնել «կենսաթոշակ ստացող» բառերը։ | Ընդունվել է։  Նախագծի 12-րդ հոդվածի նշված դրույթները հանվել են նախագծից։ |
| **6․** 13-րդ հոդվածի 4-րդ կետից «դեպքում» բառը հանել։  **Նույն հոդվածի 5-րդ կետում** «1-ին կետի 3-րդ ենթակետի «ա» պարբերությունում» բառերը փոխարինել «3-րդ կետի «ա» ենթակետի» բառերով։ | Ընդունվել է  Նախագծի 13-րդ հոդվածի 4-րդ և 5-րդ կետերը (լրամշակված նախագծի 13-րդ հոդվածի 6-րդ և 7-րդ կետեր) խմբագրվել են։ |
| 7․ 14-րդ հոդվածի 1-ին կետում «հարկադիր» բառերից առաջ ավելացնել «դատական ակտերի» բառերը։ | Ընդունվել է  Նախագծի 14-րդ հոդվածի 1-ին կետը հանվել է, իսկ մնացած կետերը վերահամարակալվել են։ |
| 8․ 18-րդ հոդվածում «մասի» և «մասը» բառերը համապատասխանաբար փոխարինել «կետի» և «կետը» բառերով։ | Ընդունվել է։  Նախագծի 18-րդ (լրամշակված նախագծի 15-րդ) հոդվածի խմբագրվել է։ |
| «Պետական նպաստների մասին» օրենքում փոփոխություններ և լրացումներ կատարելու մասին» օրենքի նախագծի վերաբերյալ ունենք հետևյալ դսիտողությունները և առարկությունները․ |  |
| 1․ 2-րդ հոդվածի կապակցությամբ անհրաժեշտ է նկատի ունենալ, որ «Պետական նպաստների մասին» օրենքում 3․1 հոդված չկա։ | Ընդունվել է։  Նախագծի 2-րդ (լրամշակված նախագծի 3-րդ) հոդվածը խմբագրվել է։ |
| 2․ 3-րդ հոդվածի 2-րդ կետում «բնակության վայրի (հասցեի)» բառերը փոխարինել «մշտական բնակության վայրի (կացարանի)» բառերով՝ համաձայն «Բնակչության պետական ռեգիստրի մասին» օրենքի 5-րդ հոդվածի 1-ին մասի 7-րդ կետի՝ համապատասխան փոփոխություն կատարելով նաև նույն հոդվածի 5-րդ կետում։ | Չի ընդունվել։  Նախագծի 3-րդ հոդվածի 2-րդ կետի խմբագրությունը համապատասխանում է Օրենքում կիրառված ձևակերպումներին։ |
| Նույն հոդվածի 3-րդ կետից «դեպքում» բառը հանել։  Նույն հոդվածի 5-րդ կետում «մասից հետո» բառերը փոխարինել «մասը» բառով։ | Ընդունվել է։  Նախագծի 3-րդ հոդվածի 3-րդ և 5-րդ (լրամշակված նախագծի 3-րդ հոդվածի 3-րդ և 4-րդ) կետերում համապատասխան փոփոխությունները կատարվել են։ |
| 4․ Պաշտպանության նախարարություն | 28․04․2021թ․  N ՊՆ/510/2251-2021 |
| 2021 թվականի ապրիլի 12-ի N ՄԱ/ԱԳ-1-4/15679-2021 գրությամբ ներկայաց­ված «Պետական կենսաթոշակների մասին» օրենքում լրացումներ և փոփո­խություն­ներ կատարելու մասին» օրենքի նախագծի քննարկման արդյունքներով հայտնում եմ հետևյալը.  1. 1-ին հոդվածի 2-րդ կետով առաջարկվող լրացումը խնդրահարույց է և գործող կարգավորումների համեմատությամբ կրում է վատթարացնող բնույթ, քանի որ այն հանգեցնելու է «Հայաստանի Հանրապետության պաշտպանության ժամա­նակ զինծա­ռայողների կյանքին կամ առողջությանը պատճառ­ված վնասների հատուց­ման մասին» օրենքի համաձայն արդեն իսկ հատուցում ստանալու իրավունք ունե­ցող աշխատանքային կենսա­թոշակառուների և օրենքի ընդունումից հետո հատու­ցում ստանալու իրավունք ձեռք բերած անձանց միջև չհիմնավորված տարբե­րակված մոտեց­ման` վերջիններիս զրկելով աշխատանքային կենսաթոշակ ստանալու իրա­վուն­քից:  Բացի այդ, նշված կարգավորումով սահմանափակվում է անձանց պետական կենսաթոշակ ստանալու իրավունքը, մասնավորապես՝ նշված նորմը չի կարող նպատակահարմար լինել պետական կենսաթոշակների բոլոր տեսակների տրամադրման սահմանափակման համար: Օրինակ՝ աշխատանքային կենսաթոշակը ձևավորվում է անձի աշխատանքային ստաժի, աշխատավարձի, եկամտահարկի և կատարած սոցվճարների արդյունքում: «Հայաստանի Հանրապետության պաշտպանության ժամա­նակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքի 1-ին հոդվածի պահանջից ելնելով՝ վճարվող գումարը զինծառայողների կյանքին կամ առողջությանը պատճառված վնասի՝ պետության կողմից տրվող փոխհատուցում է, ինչը չի կարող սահմանափակել անձի՝ օրենքով սահմանված կարգով պետական կենսաթոշակ ստանալու իրավունքը: Այսինքն՝ պետական կենսաթոշակի վճարումը և վնասի փոխհատուցումն իրար չբացառող, իրարից տարբեր հասկացություններ են և դրանցից յուրաքանչյուրի վճարումը պայմանավորված է իրավական փաստերի առկայությամբ, | Ընդունվել է։  Նախագծի 1-ին հոդվածի 2-րդ կետը հանվել է և բովանդակային առումով ներառվել է «Պետական կենսաթոշակների մասին» օրենքի 12-րդ և 13-րդ հոդվածներում (լրամշակված նախագծի 5-րդ և 6-րդ հոդվածներ), տես Վարչապետի աշխատակազմի պետաիրավական վարչության եզրակացության 1-ին կետի վերաբերյալ պարզաբանումը։ |
| 2. երկու զավակին կամ ամուսնուն և զավակին կորցրած կերակրողին կորց­նելու դեպքում զինվորական կենսա­թոշակ ստանալու իրավունք ունեցող ընտանիքի անդամների նկատմամբ օրենքով սահմանված չէ կենսաթոշակի չափի հաշվարկման տարբերակված մոտեցում, ինչպես որ սահմանված է երկու ծնողին կորցրած մինչև 18 տարեկան զավակների համար, ինչը սոցիալական արդարության տեսանկյունից մեր կարծիքով ունի կարգավորման կարիք, ուստի առաջարկում ենք նախագծի 9-րդ հոդվածով նախատեսվող օրենքի 23-րդ հոդվածի 1-ին մասում հետևյալ բովան­դա­կությամբ 2.1-ին կետով լրացման կատարումը.  «2.1) երկու զավակին կամ ամուսնուն և զավակին կորցրած կերակրողին կորցնելու դեպքում զինվորական կենսաթոշակ ստանալու իրավունք ունեցող ընտա­նիքի անդամի համար` մահացած կերակրող­ներից մեկի (իրենց ընտրությամբ) վերջին զինծառայության պաշտոնը զբաղեցրած, նույն զինվորական կոչումը և 20 տարվա զինվորական ծառա­յության ստաժ ունեցող զինծա­ռայողի համար հաշվարկ­վող երկարամյա ծառայության զինվորական կենսաթոշակի 80 տոկոսի չափով, եթե մահացած կերակրողի զինվորական ծառայության ստաժը պակաս է 20 տարուց, իսկ մահացած կերակրողի 20 և ավելի տարվա զինվորական ծառայության ստաժի առկայության դեպքում` առկա ստաժով հաշվարկվող երկարամյա ծառայու­թյան զին­վո­րական կենսաթոշակի 80 տոկոսի չափով.», | Չի ընդունվել։  Հարցը աշխատանքային կարգով քննարկվել է և ձեռք է բերվել համաձայնություն՝ հարցը պարգևավճարների համակարգում կարգավորելու վերաբերյալ՝ աշխատանքային կենսաթոշակներրի հետ համակարգային տարբերություն չունենալու համար։ |
| 3. Հաշվի առնելով, որ գործող իրավակարգավորումների համաձայն երկա­րամյա ծառայության զինվորական կենսաթոշակների նշանակման համար հիմք է ընդունվում զինծառայողի զբաղեցրած վերջին պաշտոնը և կենսաթոշակի նշանակ­ման համար տվյալ պաշտոնը զբաղեցնելու համար որևէ ժամկետ սահմանված չէ, ինչպես նաև այն հանգամանքը, որ «Զինվորական ծառա­յության և զինծառայողի կարգա­վիճակի մասին» ՀՀ օրենքի 61-րդ հոդվածի 4-րդ մասի համաձայն` զինծա­ռա­յողների դրամական ապահո­վությունը սահմանող դրույթները տարածվում են նաև զորակոչի միջոցով պարտադիր զինվորական ծառայություն անցնող սպայա­կան կազմի և զորահավաքային զորակոչի միջոցով զինվորական ծառայություն անցնող զինծա­ռա­յողների վրա, առաջարկում ենք նախագծի 12-րդ հոդվածի համա­ձայն օրենքի 38-րդ հոդվածի 1-ին մասում լրացվող 3-րդ կետում «վեց» բառը փոխա­րինել «մեկ» բառով, | Ընդունվել է։  Նախագծի 12-րդ (լրամշակված նախագծի 15-րդ) հոդվածը խմբագրվել է՝ 3-րդ մասը հանվել է, քանի որ զինվորական կենսաթոշակ նշանակելուց հետո զինվորական ծառայության անցնելու դեպքում արդեն իսկ նախատեսված է կենսաթոշակի վերահաշվարկ։ |
| 4. օրենքի նախագծի շրջանակներում առաջարկում ենք լուծում տալ նաև զինծառայողների կենսաթոշակային ապահովության ոլորտում առկա և մեր կարծի­քով ոչ իրավաչափ սահմանափակում հանդիսացող հետևյալ խնդրին: Մասնավորա­պես, մինչև 2014թ. հուլիսի 1-ը գործող կարգավորումների համաձայն զինծառայողի երկարամյա զինվորական ծառայության կենսաթոշակի հաշվարկում նախատեսված էին նաև զինվորական ծառայության հետ չկապված աշխատանքային ստաժի տարի­ները` համապատասխան տոկոսային ավելացմամբ: Գտնում ենք, որ զինծա­ռայող հանդիսացած քաղաքացու կենսաթոշակային ապահովության գործընթացում նրա կողմից զինվորական ծառայության հետ չկապված աշխատանքային գործու­նեու­թյան դիմաց կենսաթոշակ հաշվարկելու օրենսդրական պարտավորության բացակա­յու­թյու­նը խնդիրներ է առաջացնում ՀՀ Սահմանադրությամբ սահմանված սոցիալա­կան պետության, քաղաքացու սոցիալական ապահովության իրավունքի և օրենքով սահմանված պետական կենսաթոշակային ապահովության սկզբունքների լիարժեք իրացման հետ, ինչպես նաև բացասական ազդեցություն է թողնում զինվորական ծառայության գրավչության վրա: Միաժամանակ, հաշվի առնելով, որ Օրենքի 7-րդ հոդվածի պահանջների համաձայն անձն ունի մեկ կենսաթոշակ ստանալու իրա­վունք, առաջարկում ենք ներքոհիշյալ կարգավորումը դիտարկել որպես զինվորական կենսաթոշակի վերահաշվարկման հիմք և Օրենքի 38-րդ հոդվածի 3-րդ մասում`  1) 1-ին կետում «արժեքը» բառից հետո լրացնել «(սույն մասի 5-րդ կետում նախա­տեսված դեպքում` նաև աշխատանքային ստաժի մեկ տարվա արժեքը)» բառերը,  2) լրացնել հետևյալ բովանդակությամբ նոր 5-րդ կետ.  «5) լրացել է երկարամյա զինվորական ծառայության կենսաթոշակ ստացող նախկին զինծառայողի 63 տարին` զինվորական ծառայության հետ չկապված աշխա­­տանքային ստաժի տարիների հանրագումարն աշխատանքային ստաժի մեկ տարվա արժեքին բազմապատկելու բանաձևի արդյունքում ստացված չափով՝ կենսաթո­շա­կա­ռուի դիմումի հիման վրա:»: | Չի ընդունվել։  Այն չի բխում կենսաթոշակային ապահովության համակարգի հիմքում դրված տրամաբանությունից, այն է՝ տվյալ պաշտոնը զբաղեցնելու համար տրվող կենսաթոշակը հաշվարկվում է միայն այդ պաշտոնը զբաղեցնելու ժամանակահատվածի աշխատանքային ստաժի համար՝ սահմանելով կենսաթոշակի իրավունք տվող պայմանների արտոնություն։  Այս տեսանկյունից սահմանվել են զինվորական կենսաթոշակները և «Պաշտոնատար անձանց գործունեության ապահովման, սպասարկման և սոցիալական երաշխիքների մասին» օրենքով սահմանված կենսաթոշակները։  Հարկ է նշել, որ զինծառայության ստաժի 1 տարվա արժեքը 1600 դրամ է, նշված օրենքով սահմանված կենսաթոշակների դեպքում մասնագիտական ստաժի 1 տարվա արժեքը 5000 դրամ է, աշխատանքային ստաժի 1 տարին՝ առաջին տասը տարվա համար 950 դրամ, տասը տարին գերազանցող յուրաքանչյուր տարվա համար 500 դրամ։ Այս տարբերությամբ արդեն իսկ «փոխհատուցվում է» աշխատանքային ստաժը չհաշվարկելու հետևանքով «կորցրած» գումարը։  Բացի դրանից, առաջարկն ընդունելու դեպքում հնարավոր են դեպքեր, երբ քիչ զինծառայության ստաժով զինկենսաթոշակի չափը կարող է ավելի շատ լինել ավելի երկար զինծառայության ստաժ ունեցողի կենսաթոշակից, ինչը ընդունելի չէ։ |
| «Պետական նպաստների մասին» Հայաստանի Հանրապետության օրենքում փոփոխություններ և լրացումների կատարելու մասին» օրենքի նախագծի վերաբեր­յալ դիտողություններ և առաջարկություններ չունենք: | Ընդունվել է։ |
| 5․ Ֆինանսների նախարարություն | 28․04․2021թ․  N 01/8-3/6404-2021 |
| Ուսումնասիրելով Ձեր ս.թ. ապրիլի 12-ի N ՄԱ/ԱԳ-1-4/15679-2021 գրությամբ ներկայացված «Պետական կենսաթոշակների մասին» օրենքում լրացումներ և փոփոխություններ կատարելու մասին» և «Պետական նպաստների մասին» օրենքում փոփոխություններ և լրացումներ կատարելու մասին» օրենքների նախագծերը (այսուհետ՝ Նախագիծ) հայտնում ենք հետևյալը.  «Պետական կենսաթոշակների մասին» օրենքում լրացումներ և փոփոխություններ կատարելու մասին» օրենքի նախագծով նախատեսվում է «Պետական կենսաթոշակների մասին» ՀՀ օրենքում լրացնել նոր 44.1 հոդված, որի համաձայն՝ ռազմական կամ արտակարգ դրության կամ կարանտինի ժամանակ Կառավարությունը կարող է սահմանել կենսաթոշակ նշանակելու (վերահաշվարկելու), կենսաթոշակի տեսակը փոխելու, կենսաթոշակը, չվճարված կենսաթոշակի գումարը վճարելու, կենսաթոշակ ստանալու իրավունքը դադարեցնելու և վերականգնելու, կենսաթոշակ վճարելը դադարեցնելու և վերսկսելու այլ կարգ (այդ թվում՝ պայմաններ և ժամկետներ), քան սահմանված են սույն օրենքի 33-րդ, 34-րդ, 35-րդ, 36-րդ, 37-րդ, 38-րդ և 41-րդ հոդվածներով։  Նույն հոդվածի 2-րդ մասի համաձայն՝ սույն հոդվածի 1–ին մասում նշված՝ Կառավարության սահմանած կարգը չի կարող վատթարացնել կենսաթոշակի իրավունք ունեցող անձի՝ սույն օրենքով սահմանված իրավական վիճակը կամ սահմանափակել այդ անձի՝ սույն օրենքով սահմանված իրավունքները։  Համանման կարգավորում նախատեսված է նաև «Պետական նպաստների մասին» օրենքում փոփոխություններ և լրացումներ կատարելու մասին» օրենքի նախագծի 1-ին հոդվածով:  Ստացվում է, որ Կառավարությանն իրավունք է վերապահվում սահմանել համապատասխանաբար կենսաթոշակ նշանակելու (վերահաշվարկելու), կենսաթոշակի տեսակը փոխելու, չվճարված կենսաթոշակի գումարը վճարելու, կենսաթոշակ ստանալու իրավունքը դադարեցնելու և վերականգնելու, կենսաթոշակ վճարելը դադարեցնելու և վերսկսելու, ինչպես նաև չաշխատող անձին մայրության նպաստ նշանակելու և վճարելու, երեխայի ծննդյան միանվագ նպաստ նշանակելու և վճարելու, խնամքի նպաստ նշանակելու և վճարելու, խնամքի նպաստ ստանալու իրավունքը դադարեցնելու և վերականգնելու, խնամքի նպաստ վճարելը դադարեցնելու և վերսկսելու, չվճարված խնամքի նպաստի գումարը վճարելու, ծերության նպաստ, հաշմանդամության նպաստ, կերակրողին կորցնելու դեպքում նպաստ նշանակելու և վճարելու, նպաստ ստանալու իրավունքը դադարեցնելու և վերականգնելու, նպաստի չվճարված գումարը վճարելու օրենքով սահմանված կարգավորումներց առանձին այլ կարգեր, այդ թվում՝ պայմաններ և ժամկետներ:  Այս կապակցությամբ Նախագծի կից ներկայացված հիմնավորման նշվում է, որ հաշվի առնելով Հայաստանի Հանրապետությունում ռազմական դրություն կամ արտակարգ դրություն կամ կարանտին հայտարարելու ժամանակ բնակչության տեղաշարժման հնարավոր սահմանափակումները, այդ թվում՝ պայմանավորված ստեղծված իրավիճակում իրականացվող առանձին միջոցառումներին (զորահավաքին) շահառուների մասնակցությամբ՝ նպատակահարմար է պետական վճարների նշանակման և (կամ) վճարման գործընթացները համապատասխանեցնել իրավիճակին։  «Պետական կենսաթոշակների մասին» և «Պետական նպաստների մասին» ՀՀ օրենքներով կենսաթոշակի կամ նպաստի իրավունքի իրացմանն առնչվող հարաբերությունների կարգավորման որևէ առանձնահատկություն Հայաստանի Հանրապետությունում ռազմական դրություն կամ արտակարգ դրություն կամ կարանտին հայտարարելու ժամանակահատվածի համար սահմանված չէ. ուստի, անհրաժեշտ է օրենքներով կարգավորել այս հարցը։  Ընդ որում, հարկ է նկատի ունենալ, որ կենսաթոշակների համար սահմանված կարգով վճարվում են նաև պետական բյուջեից տրվող այլ դրամական վճարներ՝ պարգևավճարներ, պատվովճարներ։  Սա նշանակում է, որ ռազմական դրություն կամ արտակարգ դրություն կամ կարանտին հայտարարելու ժամանակ կենսաթոշակների վճարման առանձնահատկությունները կիրառելի կլինեն նաև նշված վճարների համար:  Նախ ինչ վերաբերում է ռազմական դրություն կամ արտակարգ դրություն կամ կարանտին հայտարարելու ժամանակ բնակչության տեղաշարժման հնարավոր սահմանափակումների, այդ թվում՝ ստեղծված իրավիճակում շահառուների մասնակցությամբ իրականացվող առանձին միջոցառումների (զորահավաքի) ընթացքում պետական վճարների նշանակման և (կամ) վճարման գործընթացներն իրավիճակին համապատասխանեցնելու նպատակահարմարության վերաբերյալ հիմնավորմանը, ապա անհասկանալի է, թե նշված դեպքերում կենսաթոշակի կամ նպաստի իրավունքի իրացմանն առնչվող հարաբերությունների կարգավորման ինչ առանձնահատկության մասին է խոսքը: Բացի այդ, հարկ է նկատի ուեննալ, որ.  Սահմանադրության 1-ին հոդվածի համաձայն՝ Հայաստանի Հանրապետությունը սոցիալական պետություն է:  Անձի սոցիալական ապահովության իրավունքն ամրագրված է Սահմանադրության  83-րդ հոդվածում, համաձայն որի՝ յուրաքանչյուր ոք, օրենքին համապատասխան, ունի մայրության, բազմազավակության, հիվանդության, հաշմանդամության, աշխատավայրում դժբախտ պատահարների, խնամքի կարիք ունենալու, կերակրողին կորցնելու, ծերության, գործազրկության, աշխատանքը կորցնելու և այլ դեպքերում սոցիալական ապահովության իրավունք:  Սահմանադրության 83-րդ հոդվածի մեկնաբանությունից պարզ է դառնում, որ օրենսդրին է վերապահված անձի սոցիալական ապահովության, մասնավորապես՝ կենսաթոշակի կամ նպաստի իրավունքի բովանդակությունը (օրինակ՝ դրանց չափը, նշանակման և վճարման կարգը և այլն) որոշակիացնելու լիազորությունը, միաժամանակ, Սահմանադրությունը, ի թիվս այլնի, բացառում է այս իրավունքն ընդհանրապես օրենքով չերաշխավորելը, այսինքն՝ կենսաթոշակի իրավունքը երաշխավորող կարգավորումները պետք է սահմանվեն բացառապես օրենքով (Սահմանադրական դատարանի 2019 թվականի հուլիսի 12-ի ՍԴՈ-1475 որոշում):  Ավելին, «Վարչարարության հիմունքների և վարչական վարույթի մասին» ՀՀ օրենքի 2-րդ հոդվածի 3-րդ մասով սահմանվում է, որ առանձին տեսակի վարչական վարույթների առանձնահատկությունները սահմանվում են օրենքներով և Հայաստանի Հանրապետության միջազգային պայմանագրերով։  Հաշվի առնելով մեջբերված դրույթների ընդհանուր իրավական վերլուծությունը՝ հայտնում ենք, որ կենսաթոշակների և նպաստների հետ կապված հարաբերությունները՝ որպես առանձին տեսակի վարչական վարույթի առանձնահատկություններ, կենսաթոշակի կամ նպաստի իրավունքի բովանդակությունը որոշակիացնող իրավակարգավորումները  պետք է սահմանվեն միայն օրենքով:  Ըստ Նախագծի տեղեկանքի վերջինիս ընդունումը կհանգեցնի ՀՀ պետական բյուջեից լրացուցիչ ֆինանսական միջոցների հատկացման անհրաժեշտության, որի մասով ֆինանսական գնահատականը Նախագծում բացակայում է, ուստի առաջարկում ենք հարցին անդրադառնալ պահանջվող լրացուցիչ ծախսը, դրա ֆինանսավորման աղբյուրները և հետագա տարիների մասով ծախսի շարունակականությունը հստակեցնելուց հետո:  Միաժամանակ առաջարկում ենք քննարկել բյուջետային ռեսուրսների սահմանափակման պայմաններում լրացուցիչ ընթացիկ պարտավորություններ ստանձնելու նպատակահարմարության հարցը։ | Ընդունվել է։  Դրույթները հանվել են նախագծերից։ |
| 6․ ՀՀ մարդու իրավունքների պաշտպան | 03․05․2021թ․  N 01/13.7/1909-21 |
| Ի պատասխան Ձեր՝ 2021 թվականի ապրիլի 12-ի թիվ ՄԱ/ԱԳ-1-4/15679-2021 գրության՝ կից ուղարկում եմ ««Պետական կենսաթոշակների մասին» օրենքում լրացումներ և փոփոխություններ կատարելու մասին» և ««Պետական նպաստների մասին» օրենքում փոփոխություններ և լրացումներ կատարելու մասին» օրենքների նախագծերի վերաբերյալ նկատառումները: |  |
| ««Պետական կենսաթոշակների մասին» օրենքում լրացումներ և փոփոխություններ կատարելու մասին» և «Պետական նպաստների մասին» օրենքում փոփոխություններ և լրացումներ կատարելու մասին» օրենքների նախագծերի **վերաբերյալ ՀՀ մարդու իրավունքների պաշտպանի աշխատակազմի նկատառումները հանգում են հետևյալին.**   1. **««Պետական կենսաթոշակների մասին» օրենքում լրացումներ և փոփոխություններ կատարելու մասին» օրենքի նախագծի 16-րդ հոդվածով նախատեսվում է «Պետական կենսաթոշակների մասին» ՀՀ օրենքը լրացնել 44.1-րդ հոդվածով, որի համաձայն՝ ռ**ազմական կամ արտակարգ դրության կամ կարանտինի ժամանակ Կառավարությունը կարող է սահմանել կենսաթոշակ նշանակելու (վերահաշվարկելու), կենսաթոշակի տեսակը փոխելու, կենսաթոշակը, չվճարված կենսաթոշակի գումարը վճարելու, կենսաթոշակ ստանալու իրավունքը դադարեցնելու և վերականգնելու, կենսաթոշակ վճարելը դադարեցնելու և վերսկսելու այլ կարգ (այդ թվում՝ պայմաններ և ժամկետներ), քան սահմանված են նույն օրենքի 33-րդ, 34-րդ, 35-րդ, 36-րդ, 37-րդ, 38-րդ և 41-րդ հոդվածներով։   Նույնաբովանդակ կարգավորում է նախատեսված նաև ««Պետական նպաստների մասին» օրենքում փոփոխություններ և լրացումներ կատարելու մասին» օրենքի նախագծի 1-ին հոդվածով:  Սահմանադրության 76-րդ հոդվածի համաձայն՝ արտակարգ կամ ռազմական դրության ժամանակ մարդու և քաղաքացու հիմնական իրավունքները և ազատությունները, բացառությամբ Սահմանադրության 23-26-րդ, 28-30-րդ, 35-37-րդ հոդվածներում, 38-րդ հոդվածի 1-ին մասում, 41-րդ հոդվածի 1-ին մասում, 47-րդ հոդվածի 1-ին մասում, 5-րդ մասի 1-ին նախադասությունում և 8-րդ մասում, 52-րդ, 55-րդ հոդվածի 2-րդ մասում, 56-րդ, 61-րդ, 63-72-րդ հոդվածներում նշվածների, կարող են **օրենքով սահմանված կարգով ժամանակավորապես կասեցվել կամ լրացուցիչ սահմանափակումների ենթարկվել** միայն այնքանով, որքանով դա պահանջում է իրավիճակը` արտակարգ կամ ռազմական դրության ժամանակ պարտավորություններից շեղվելու վերաբերյալ ստանձնված միջազգային պարտավորությունների շրջանակներում:  Հարկ է նկատել, որ Նախագծով առաջարկվող կարգավորումը հակասության մեջ կարող է լինել Սահմանադրության 76-րդ հոդվածի հետ այն առումով, որ Նախագծային լուծումներով չի բավարարվում «օրենքով սահմանված կարգով ժամանակավորապես կասեցվել կամ լրացուցիչ սահմանափակումների ենթարկվելու» պայմանը:  Թեև հարկ է նկատել, որ «Արտակարգ դրության իրավական ռեժիմի մասին» օրենքի 10-րդ հոդվածի 5-րդ մասի համաձայն՝ սահմանափակումների և միջոցառումների կիրառման պայմանները սահմանվում են արտակարգ դրություն հայտարարելու մասին Հայաստանի Հանրապետության կառավարության որոշմամբ կամ պարետի կողմից: Այդուհանդերձ, պետք է նկատի ունենալ, որ ենթաօրենսդրական մակարդակում սահմանափակող միջոցառումները պետք է օրենքում ունենան իրավական հիմք՝ օրենքով սահմանված կարգի իմաստով:  Մինչդեռ, Նախագծային լուծումներով նախատեսվում է սեփականության սահմանադրական իրավունքի շրջանակներում պաշտպանվող քննարկվող իրավունքի իրացման, սահմանափակման, դադարեցման և վերականգնման ***այլ կարգ սահմանելու իրավասության վերապահում Կառավարությանը:***  Ուստի, սահմանադրական վերը նշված պահանջի պահպանման տեսանկյունից առնվազն կարևոր է, որ օրենքի մակարդակում կանխորոշվեն այդ իրավունքին միջամտություն (իսկ Նախագծային լուծումներով այդպիսիք ուղղակիորեն նշված են՝ կենսաթոշակ ստանալու կամ կենսաթոշակի վճարման դադարեցում) ենթադրող կարգի փոփոխությունները: | Ընդունվել է։  Դրույթները հանվել են նախագծերից։ |
| 1. **«Պետական կենսաթոշակների մասին» ՀՀ օրենքի՝ լրացվող 44.1-րդ հոդվածի կապակցությամբ հարկ է բարձրաձայնել նաև գործնականում ի հայտ եկած խնդիրների մասին:**   **Այսպես, Նախագծի հիմնավորումներում նշվում է, որ առաջարկվող փոփոխությունների անհրաժեշտությունն առաջացել է, քանի որ** Հայաստանի Հանրապետությունում ռազմական դրություն կամ արտակարգ դրություն կամ կարանտին հայտարարելու ժամանակ բնակչության տեղաշարժման հնարավոր սահմանափակումները, այդ թվում՝ պայմանավորված ստեղծված իրավիճակում իրականացվող առանձին միջոցառումներին (զորահավաքին) շահառուների մասնակցությամբ, նպատակահարմար է պետական վճարների նշանակման և (կամ) վճարման գործընթացները համապատասխանեցնել իրավիճակին։  Հիմնավորումներում նշվում է նաև, որ «Պետական կենսաթոշակների մասին» և «Պետական նպաստների մասին» օրենքներով կենսաթոշակի կամ նպաստի իրավունքի իրացմանն առնչվող հարաբերությունների կարգավորման որևէ առանձնահատկություն Հայաստանի Հանրապետությունում ռազմական դրություն կամ արտակարգ դրություն կամ կարանտին հայտարարելու ժամանակահատվածի համար սահմանված չէ։  Հարկ է նկատել, որ Հայաստանի Հանրապետությունում ռազմական դրություն կամ արտակարգ դրություն կամ կարանտին հայտարարելու ժամանակահատվածում սոցիալական ապահովության ոլորտում արձանագրել է խնդիրներ նաև Մարդու իրավունքների պաշտպանը: Ընդ որում, այդ խնդիրները տեղ են գտել Պաշտպանի 2020 թվականի գործունեությունն ամփոփող տարեկան հաղորդման մեջ:  Այսպես, Հայաստանում արտակարգ դրություն հայտարարելու սկզբնական ժամանակաշրջանում, երբ նոր կորոնավիրուսային (COVID-19) համավարակի տարածման տեմպերն ու վարակվածների քանակն ակնհայտորեն աճել են, ՀՀ աշխատանքի և սոցիալական հարցերի նախարարությունը 2020 թվականի մարտի 25-ին հրապարակել է հայտարարություն, ըստ որի՝ կենսաթոշակների և նպաստների տրամադրման բնականոն գործընթացն ապահովելու նպատակով Նախարարության և «Հայփոստ» ՓԲԸ-ի միջև ձեռք է բերվել համաձայնություն, որով ընկերության աշխատակիցներն անձամբ պետք է այցելեն շահառուներին կանխիկ եղանակով վճարվող կենսաթոշակները և նպաստները նրանց բնակության վայր հասցնելու նպատակով:  Ըստ Նախարարության հրապարակման՝ քաղաքացիների տներ այցելող «Հայփոստ» ՓԲԸ-ի բոլոր աշխատակիցները պետք է ապահովվեն անհատական պաշտպանիչ միջոցներով՝ դիմակներով, ինչպես նաև ախտահանիչ միջոցներով: 2020 թվականին կանխիկ եղանակով կենսաթոշակ ստացող կենսաթոշակառուների կենսաթոշակների վճարումը «Հայփոստ» ՓԲԸ-ի միջոցով իրականացվել է 2020 թվականի ապրիլ, մայիս ամիսներին: 2020 թվականի ապրիլ ամսվա կենսաթոշակների վճարման գործընթացը սկսվել է ապրիլի 2-ից, մայիս ամսվանը՝ մայիսի 5-ից: Կենսաթոշակների (նպաստների) վճարումն իրականացվել է շահառուների հաշվառման հասցեներով:  Խնդիրն այն է, որ երբ կենսաթոշակառուն փաստացի բնակվել է ոչ իր հաշվառման հասցեում, «Հայփոստ» ՓԲԸ-ի միջոցով չի ապահովվել կենսաթոշակի վճարումը կենսաթոշակառուի բնակության վայրում: Խնդրին լուծում տալու նպատակով ՀՀ աշխատանքի և սոցիալական հարցերի նախարարությունը նշել է, որ բոլոր այն դեպքերում, երբ կենսաթոշակի (նպաստի) կանխիկ վճարումը հնարավոր չի լինի իրականացնել շահառուի՝ հաշվառման հասցեում չբնակվելու պատճառով, վճարումը կկազմակերպվի քաղաքացու հաշվառման հասցեի փոստային բաժանմունքներում՝ համապատասխանաբար ապրիլի 10-ից և մայիսի 11-ից սկսած՝ պահպանելով համաճարակի պայմաններում անվտանգության բոլոր կանոնները:  Մարդու իրավունքների պաշտպանին հասցեագրած բողոքներով մարդիկ իրենց դժգոհությունն են հայտնել, որ նշված դեպքերում կենսաթոշակների վճարման ուշացման պայմաններում հայտնվել են սոցիալական ծանր վիճակում, ունեցել են կենսաապահովման զգալի դժվարություններ: Նշված պարագայում կենսաթոշակների վճարումների ուշացման և դրանց՝ փոստային բաժանմունքներում վճարման կապակցությամբ էլ դժգոհություններն արդարացիորեն վերաբերել են տեղաշարժման դժվարություններ ունենալուն, հաշվառման հասցեի փոստային բաժանմունքների փաստացի բնակության վայրից հեռու տեղակայված լինելուն, նշված բաժանմունքներ հասարակական տրանսպորտի միջոցներով տեղափոխվելու անհնարինությանը, կենսաթոշակառուների համար տաքսի ծառայության անմատչելի լինելուն և այլն:  Այսպիսով, հասկանալի է, որ կենսաթոշակների վճարումը կենսաթոշակառուների բնակության վայրում վճարելն իրականացվել է նոր կորոնավիրուսային (COVID-19) համավարակի պայմաններում «Հայփոստ»-ի բաժանմունքներում հնարավոր կուտակումները բացառելու նպատակով, սակայն հարկ է նկատել, որ նշվածի արդյունքում այն կենսաթոշակառուները, որոնց հաշվառման և բնակության վայրի հասցեները տարբեր են եղել, հայտնվել են մյուսների համեմատ անբարենպաստ վիճակում, կենսաթոշակներն ստացել են ուշացումով և դժվարություններով, ինչը նոր կորոնավիրուսային (COVID-19) համավարակի պայմաններում լրացուցիչ ազդեցություն է ունեցել նրանց սոցիալական վիճակի վրա:  2021 թվականին Պաշտպանին հասցեագրված բողոքների ընդհանուր ուսումնասիրությունը ցույց է տվել, որ չնայած նրան, որ խնդիրն առավել ցայտուն դրսևորում է ունեցել երկրում հայտարարված արտակարգ դրության սահմանափակումների պայմաններում, սակայն այն համակարգային առումով առկա է նաև սովորական պայմաններում:  Օրինակ, 2021 թվականի ընթացքում Պաշտպանին հասցեագրված բողոքներից մեկով՝ դիմողը տեղեկացրել է, որ կենսաթոշակառու է, կենսաթոշակն ստանում է կանխիկ եղանակով: Դիմողի տեղեկացմամբ՝ իր բնակության և հաշվառման վայրի հասցեները տարբեր են, փոստային բաժանմունքն իր բնակության վայրից հեռու է: Դիմողն ունեցել է հենաշարժողական խնդիրներ, կոտրել է ոտքը, ինչի պատճառով ֆիզիկապես չի կարողացել այցելել փոստային բաժանմունք և կենսաթոշակն ստանալ այն դեպքում, երբ կենսաթոշակը եղել է դիմողի ապրուստի միակ միջոցը: Մինչդեռ, փոստային բաժանմունք ներկայանալ չկարողանալու պատճառով ստիպված է եղել այդ ամսվա կենսաթոշակն ստանալ հաջորդ ամսվա կենսաթոշակի հետ միաժամանակ:  Ստացվում է, որ այն դեպքերում, երբ կենսաթոշակը կանխիկ եղանակով ստացող կենսաթոշակառուների հաշվառման և բնակության վայրի հասցեները տարբեր են և նրանք ֆիզիկապես չեն կարող այցելել փոստային բաժանմունք, հայտնվում են մյուս կենսաթոշակառուների համեմատ անբարենպաստ իրավիճակում, կենսաթոշակներն ստանում են ուշացումով և դժվարություններով:  Այսպիսով, կենսաթոշակը կանխիկ եղանակով ստացող կենսաթոշակառուների հաշվառման և բնակության վայրի հասցեների տարբերության պայմաններում պետական վճարների նշանակման և (կամ) վճարման գործընթացները հաշվի չեն առնում գործնականում առաջ եկած խնդիրները, որոնք համապատասխան օրենսդրական լուծումների բացակայության արդյունք են: Հաշվի առնելով վերոգրյալը՝ անհրաժեշտ է քաղաքացիների հնարավորությունների առավելագույն հաշվառմամբ՝ ստեղծել օրենսդրական մեխանիզմներ կենսաապահովմանն ուղղված միջոցների անխոչընդոտ վճարման համար:  Ուստի, Նախագծային լուծումների շրջանակներում պետք է հաշվի առնվեն **գործնականում առաջացած խնդիրները և սահմանվեն դրանց լուծմանն ուղղված համապատասխան կարգավորումներ:** | Ընդունվել է։  Դրույթները հանվել են նախագծերից։ |
| 1. Մարդու իրավունքների պաշտպանի 2020 թվականի գործունեությունն ամփոփող տարեկան հաղորդմամբ կենսաթոշակ նշանակելիս աշխատանքային ստաժի հաշվարկման հետ կապված բազմաթիվ խնդիրներ են արձանագրվել, որոնց, սակայն, Նախագծային լուծումներով անդրադարձ չի կատարվել:   Այսպես, շարունակում է արդիական մնալ անձանց փաստացի աշխատած ժամանակահատվածն աշխատանքային ստաժում չհաշվառելու խնդիրը: Խնդրի հիմքում ընկած է այն, որ կենսաթոշակ նշանակելիս մարդիկ չեն կարողանում կենսաթոշակ նշանակող մարմին ներկայացնել «Պետական կենսաթոշակների մասին» ՀՀ օրենքի 32-րդ հոդվածով սահմանված՝ աշխատանքային ստաժը հաստատող և ապացուցող փաստարկներ:  Նման խնդիր առաջանում է, քանի որ գործատուները սոցիալական վճարներ կատարելը կամ աշխատավարձ ստանալը հաստատող փաստաթղթերը չեն պահպանել կամ չեն հանձնել արխիվ, կամ երբ կենսաթոշակ նշանակելիս չեն գործում այն կազմակերպությունները, որտեղ անձինք աշխատել են: Հարկ է նկատել, որ գործող օրենսդրական կարգավորումների պայմաններում խնդրի լուծման միակ ճանապարհը մնում է դատարան դիմելը:  Վերոգրյալի հաշվառմամբ՝ անհրաժեշտ է նախատեսել աշխատանքային ստաժի հաստատման կենսաթոշակառուի համար մատչելի մեխանիզմ: Որպես լուծման տարբերակ կարող է լինել 1992 թվականի հունվարից մինչև 2013 թվականի հունվարի 1-ն աշխատանքային գործունեությունը հաստատելու համար աշխատանքային գրքույկից բացի սոցիալական վճարներ կատարելը կամ աշխատավարձ ստանալը հաստատող փաստաթղթեր ներկայացնելու պահանջը վերացնելն այն կենսաթոշակառուների համար, որոնք նշված ժամանակահատվածում աշխատել են պետական հաստատություններում:  Բացի այդ, որպես խնդրի լուծման տարբերակ կարող է ծառայել նաև աշխատանքային ստաժի խնդրահարույց տարիների (1992-2003 թվականներ) պայմանական գումարային արժեքի սահմանումը և այն հաշվարկելու համար կենսաթոշակառուներին ներկայացվող հստակ չափանիշները, որոնց հաստատումն իր հերթին չի առաջացնի կենսաթոշակառուների համար ապացուցման բեռ: | Ընդունվել է։  Խնդրի լուծման 1-ին տարբերակը կքննարկվի ՀՀ կառավարության 2011 թվականի մայիսի 5-ի թիվ 665-Ն որոշման շրջանակներում՝ «Պետական կենսաթոշակների մասին» օրենքի 32-րդ հոդվածի 1-ին մասով ՀՀ կառավարությանը տրված լիազորությունների շրջանակում։ |
| 1. Աշխատանքային ստաժի հաշվարկման՝ կենսաթոշակառուների համար դժվարություններ ստեղծող դրույթ է սահմանված նաև «Պետական կենսաթոշակների մասին» ՀՀ օրենքի 38-րդ հոդվածում, որի համաձայն՝ ամեն տարի՝ տարիքային կամ հաշմանդամության կենսաթոշակ նշանակելուց կամ կենսաթոշակը կենսաթոշակառուի գրավոր դիմումի հիման վրա վերահաշվարկելուց 12 ամիս հետո՝ կենսաթոշակառուն կրկին պարտավոր է ներկայացնել դիմում, որպեսզի վերջին տարում ձևավորված նրա աշխատանքային ստաժը հաշվառվի:   Հարկ է նկատի ունենալ, որ կենսաթոշակային համակարգի տվյալների էլեկտրոնային համակարգը միացված է հարկային մարմնի համապատասխան էլեկտրոնային շտեմարանին և անհրաժեշտ տվյալների տրամադրման համար տեղեկատվության փոխանակմամբ կարող է ապահովվել օրենքով սահմանված ժամկետներում կենսաթոշակի վերահաշվարկը՝ կանխելով քաղաքացու՝ տարբեր մարմիններին դիմելու անհրաժեշտությունն ու դրանից բխող դժվարությունները։  Ուստի, Նախագծային լուծումների շրջանակներում անհրաժեշտ է համապատասխան միջոցներ ձեռնարկել բարձրացված խնդրի լուծմանն ուղղված մեխանիզմներ սահմանելու ուղղությամբ: | Ընդունվել է։  Հարցի կարգավորումը նախատեսված է ներկայումս շրջանառվող՝ ՀՀ կառավարության 2011 թվականի մայիսի 5-ի թիվ 665-Ն որոշման մեջ փոփոխություններ նախատեսող իրավական ակտի նախագծով (կարծիքի է ուղարկվել 02.08․2021թ․ թիվ ՄՆ/ԱԳ-1/31680-2021 գրությամբ)՝ աշխատող կենսաթոշակառուները վերահաշվարկի դիմումը կարող են ներկայացնել առցանց դիմումով։  Կարգավորմամբ հեշտացնում է աշխատող կենսաթոշակառուների՝ կենսաթոշակը վերահաշվարկելու համար դիմելու գործընթացը, պահպանելով նրանց՝ կենսաթոշակը վերհաշվարկելու համար կամաարտահայատությունը դիմումի միջոցով արտահայտելու հնարավորությունը։ |
| 1. **««Պետական կենսաթոշակների մասին» օրենքում լրացումներ և փոփոխություններ կատարելու մասին» օրենքի նախագծի համալիր դիտարկումը ցույց է տալիս, որ այն ուղղված է ոչ թե կոնկրետ հարցի կարգավորմանը, այլ դրանով կենսաթոշակային ոլորտի համընդհանուր բարեփոխումներ են նախատեսվում: Նույն տրամաբանությամբ՝ կարծում ենք, որ այս նախագծի շրջանակներում պետք է լուծում տրվի նաև երկարամյա ծառայության զինվորական կենսաթոշակի չափը հաշվարկելիս զինվորական ծառայություն չհամարվող աշխատանքային ստաժը հաշվի չառնելու խնդրին:**   **Այսպես,** «Պետական կենսաթոշակների մասին» ՀՀ օրենքի 19-րդ հոդվածի 1-ին մասի համաձայն՝ երկարամյա ծառայության զինվորական կենսաթոշակը հաշվարկվում է Կ = Հ x ԶԱԳ + ԶՍ x ԶԱ բանաձևով, որտեղ` Կ-ն կենսաթոշակի ամսական գումարն է, Հ-ն` հիմնական կենսաթոշակի չափը, ԶՍ-ն` զինվորական ծառայության ստաժի տարիները, ԶԱ-ն` զինվորական ծառայության ստաժի մեկ տարվա արժեքը, ԶԱԳ-ը` զինծառայողի զբաղեցրած վերջին պաշտոնի համար «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» Հայաստանի Հանրապետության օրենքով սահմանված գործակիցը:  Ստացվում է, որ երկարամյա ծառայության զինվորական կենսաթոշակը հաշվարկելիս որևէ կերպ հաշվի չի առնվում անձանց զինվորական ծառայություն չհամարվող աշխատանքային ստաժը:  Ներկա իրավակարգավորումների պարագայում հավասարաչափ կենսաթոշակ են ստանում ինչպես միայն երկարամյա զինվորական ծառայություն անցած անձինք, այնպես էլ նույն ժամկետով երկարամյա զինվորական ծառայություն անցած անձինք, ովքեր, բացի զինվորական ծառայությունը, կատարել են նաև զինվորական ծառայություն չհամարվող այլ աշխատանք: Հետևաբար, անհրաժեշտ է հաշվի առնել, որ հավասար պայմաններում զինվորական ծառայություն անցած անձանց չի կարող հավասար չափի կենսաթոշակ նշանակվել, եթե նրանցից մեկը կատարել է նաև զինվորական ծառայություն չհամարվող այլ աշխատանք:  Ուշագրավ է, որ խնդրի վերաբերյալ Մարդու իրավունքների պաշտպանը շարունակաբար բազմաթիվ բողոքներ է ստանում: Ընդ որում, խնդիրը բարձրացվել է նաև «2020 թվականի ընթացքում Հայաստանի Հանրապետության մարդու իրավունքների պաշտպանի գործունեության, մարդու իրավունքների և ազատությունների պաշտպանության վիճակի մասին» տարեկան հաղորդմամբ[[1]](#footnote-1):  Վերոգրյալի հաշվառմամբ՝ անհրաժեշտ է «Պետական կենսաթոշակների մասին» ՀՀ օրենքի 19-րդ հոդվածում կատարել համապատասխան փոփոխություն կամ լրացում, որի շնորհիվ հնարավոր կլինի երկարամյա ծառայության զինվորական կենսաթոշակի չափը հաշվարկելիս զինվորական ծառայության ստաժի որոշակի տոկոսի չափով հաշվի առնել նաև անձանց՝ զինվորական ծառայության ժամանակահատված չհամարվող աշխատանքային ստաժը: | Չի ընդունվել։  Այն չի բխում կենսաթոշակային ապահովության համակարգի հիմքում դրված տրամաբանությունից, այն է՝ տվյալ պաշտոնը զբաղեցնելու համար տրվող կենսաթոշակը հաշվարկվում է միայն այդ պաշտոնը զբաղեցնելու ժամանակահատվածի աշխատանքային ստաժի համար՝ սահմանելով կենսաթոշակի իրավունք տվող պայմանների արտոնություն։  Այս տեսանկյունից սահմանվել են զինվորական կենսաթոշակները և «Պաշտոնատար անձանց գործունեության ապահովման, սպասարկման և սոցիալական երաշխիքների մասին» օրենքով սահմանված կենսաթոշակները։  Հարկ է նշել, որ զինծառայության ստաժի 1 տարվա արժեքը 1600 դրամ է, նշված օրենքով սահմանված կենսաթոշակների դեպքում մասնագիտական ստաժի 1 տարվա արժեքը 5000 դրամ է, աշխատանքային ստաժի 1 տարին՝ առաջին տասը տարվա համար 950 դրամ, տասը տարին գերազանցող յուրաքանչյուր տարվա համար 500 դրամ։ Այս տարբերությամբ արդեն իսկ «փոխհատուցվում է» աշխատանքային ստաժը չհաշվարկելու հետևանքով «կորցրած» գումարը։  Բացի դրանից, առաջարկն ընդունելու դեպքում հնարավոր են դեպքեր, երբ քիչ զինծառայության ստաժով զինկենսաթոշակի չափը կարող է ավելի շատ լինել ավելի երկար զինծառայության ստաժ ունեցողի կենսաթոշակից, ինչը ընդունելի չէ։ |
| 1. **Արդարադատության նախարարություն** | 14․10․2021թ․  N /27.3/32593-2021 |
| **ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**  **««Պետական կենսաթոշակների մասին» օրենքում լրացումներ և փոփոխություններ կատարելու մասին» և ««Պետական նպաստների մասին» օրենքում փոփոխություններ և լրացումներ կատարելու մասին» օրենքների նախագծերի** **վերաբերյալ**  **««Պետական կենսաթոշակների մասին» օրենքում լրացումներ և փոփոխություններ կատարելու մասին» օրենքի նախագծի (այսուհետ՝ Նախագիծ) կապակցությամբ հարկ ենք համարում նշել հետևյալը.**  1. Նախագծի 1-ին հոդվածի 1-ին մասի 2-րդ ենթակետով լրացվող 5-րդ մասով նախատեսվում է օրենքի կարգավորման առարկայի հետ կապված հարցերը, ուստի այն չի կարող նախատեսվել Օրենքի 7-րդ հոդվածում՝ հաշվի առնելով, որ Օրենքի կարգավորման առարկան կարգավորվում է 2-րդ հոդվածով:  Միևնույն ժամանակ, նման ձևակերպմամբ հասկանալի չէ առաջարկվող դրույթի իմաստը, ուստիև՝ դրա նախատեսման նպատակահարմարությունը:  Նույն դիտողությունը վերաբերելի է նաև ««Պետական նպաստների մասին» օրենքում փոփոխություններ և լրացումներ կատարելու մասին» օրենքի նախագծի 1-ին հոդվածին: | Ընդունվել է։  Նախագծի 1-ին հոդվածի 1-ին մասի 2-րդ ենթակետով լրացվող 5-րդ մասի դրույթը, ամբողջությամբ ներառվել է «Պետական կենսաթոշակների մասին» օրենքի 2-րդ հոդված, որպես այդ հոդվածի 3-րդ մաս (լրամշակված նախագծի 1-ին հոդված) և նախագծի հոդվածները վերահամարակալվել են։  Նախագծի 1-ին հոդվածով լրացվող 10-րդ մասի դրույթը, ամբողջությամբ ներառվել է «Պետական նպաստների մասին» օրենքի 2-րդ հոդված, որպես այդ հոդվածի 3-րդ մաս։ |
| 2. Նախագծի 6-րդ հոդվածով առաջարկում ենք նախատեսել դրույթ` Օրենքի 13-րդ հոդվածի 9-րդ մասում «կենսաթոշակի իրավունքն ունենալու ամբողջ ժամանակահատվածի համար» բառերը «կենսաթոշակ ստանալու իրավունքն ունենալու ամբողջ ժամանակահատվածի համար» բառերով փոխարինելու մասին` նկատի ունենալով Օրենքի 1-ին և 2-րդ հոդվածները և Սահմանադրական դատարանի` «կենսաթոշակի իրավունքը» և «կենսաթոշակ ստանալու իրավունքը» հարաբերակցության, այդ եզրույթների սահմանադրաիրավական բովանդակության վերաբերյալ մեկնաբանությունները[[2]](#footnote-2):  Միևնույն ժամանակ, անհրաժեշտ է հստակեցնել, կենսաթոշակի ո՞ր տեսակի ստանալու ողջ ժամանակահատվածի մասին է խոսքը: Նշված դիտողությունը վերաբերելի է նաև նույնական կարգավորումներին: | Չի ընդունվել։  Նախագծի 6-րդ (լրամշակված նախագծի 7-րդ հոդված)  Սահմանադրական դատարանի 2016 թվականի նոյեմբերի 29-ի ՍԴՈ-1325 որոշման 5-րդ կետով հստակ մեկնաբանված են կենսաթոշակի իրավունքի և կենսաթոշակ ստանալու իրավունքի ծագման նախադրյալները. «Տարբեր են կենսաթոշակի իրավունքի և կենսաթոշակ ստանալու իրավունքի ծագման նախադրյալները. եթե, կոնկրետ դեպքում, տարիքային աշխատանքային կենսաթոշակի իրավունքի ծագման նախադրյալներն են որոշակի տարիքը լրանալը և որոշակի աշխատանքային ստաժի առկայությունը, ապա կենսաթոշակ ստանալու իրավունքի ծագման նախադրյալներն են կենսաթոշակ նշանակելու իրավասություն ունեցող մարմնի համապատասխան ստորաբաժանում դիմում ու անհրաժեշտ փաստաթղթեր ներկայացնելը:»։  Մասնավորապես, Օրենքի 13-րդ հոդվածով սահմանված են կերակրողին կորցնելու դեպքում աշխատանքային կենսաթոշակ նշանակելու, այն է՝ այդ տեսակի կենսաթոշակի իրավունք տվող պայմանները։ Ուստի տվյալ դեպքում կենսաթոշակը նշանակվում է այդ պայմաններին բավարարելու ամբողջ այն ժամանակահատվածի համար, քանի դեռ Օրենքի 41-րդ հոդվածով սահմանված որևէ հիքմով կենսաթոշակ ստանալու իրավունքը չի դադարեցվել։  Միաժամանակ, հաշվի առնելով այն հանգամանքը, որ Օրենքի 41-րդ հոդվածի 1-ին մասով սահմանված է կենսաթոշակ ստանալու իրավունքը դադարեցնելու հիմքերը ինչպես կենսաթոշակի կոնկրետ տեսակի, այնպես էլ բոլոր տեսակների համար, ուստի առաջակվող մասնավորեցումը կենսաթոշակի տեսակի առումով նպատակահարմար չէ։  Հարկ է նշել, որ առաջարկվող փոփոխությունները Օրենքի 10-14-րդ հոդվածներում համահունչ են Օրենքի 9-րդ հոդվածի 5-րդ մասում կատարված փոփոխությանը (***01.07.19 ՀՕ-112-Ն):*** |
| 3. Նախագծով առաջարկվող մի շարք կարգավորումներ ունեն վատթարացնող բնույթ, Մասնավորապես, Օրենքի գործող կարգավորումներով  կերակրողին կորցնելու դեպքում զինվորական կենսաթոշակ նշանակվում է առկա (ցերեկային) ուսուցմամբ սովորողին` անկախ վերջինիս տարիքից, մինչդեռ Նախագծով առաջարկվող կարգավորումներով նշված անձանց համար սահմանվել է պայման՝ նրանք պետք է լինեն մինչև 26 տարեկան` դրանով նեղացնելով կենսաթոշակ ստանալու իրավունք ունեցող առկա (ցերեկային) ուսուցմամբ սովորող զավակների շրջանակը:  Նշվածը դիտարկելով սեփականության իրավունքի և դրա համատեքստում՝ լեգիտիմ ակնկալիքի համատեքստում` հարկ ենք համարում անդրադառնալ դրանց հետ կապված Սահմանադրական դատարանի իրավական դիրքորոշումներին.  Սահմանադրական դատարանի՝ 2015 թվականի դեկտեմբերի 1-ի ՍԴՈ-1238 որոշման մեջ արձանագրված է. «Դիմողը, փաստորեն, ձեռք է բերել (…) սեփականության իրավունքի օրինական ակնկալիք, ինչի վրա տարածվում է սեփականության իրավունքին համարժեք պաշտպանության ռեժիմ` համաձայն Մարդու իրավունքների եվրոպական դատարանի և ՀՀ սահմանադրական դատարանի նախադեպային իրավունքի: Մասնավորապես, ըստ Մարդու իրավունքների եվրոպական դատարանի նախադեպային իրավունքի (տես` մասնավորապես, Տրգոն ընդդեմ Խորվաթիայի գործով 2009թ. հունիսի 11-ի վճիռը, կետ 44)՝ գույք է համարվում ոչ միայն գոյություն ունեցող նյութական միջոցը, այլ նաև նյութական միջոցը ձեռք բերելու լեգիտիմ ակնկալիքը»: Մարդու իրավունքների եվրոպական դատարանի նշված վճիռը վկայակոչված է նաև Սահմանադրական դատարանի՝ 2010 թվականի հուլիսի 7-ի ՍԴՈ-902 որոշման մեջ: Իսկ Սահմանադրական դատարանի ՍԴՈ-723, ՍԴՈ-741, ՍԴՈ-881 որոշումներում Սահմանադրական դատարանը փաստել է սեփականության իրավունք ձեռք բերելու նկատմամբ լեգիտիմ ակնկալիքների հիմքով սեփականության իրավունքի պաշտպանության հնարավորությունը: Ավելին, 2008 թ. մարտի 18-ի ՍԴՈ-741 որոշման 8-րդ կետում Սահմանադրական դատարանը նշել է. «Սահմանադրական դատարանն արձանագրում է նաև, որ ՀՀ Սահմանադրության (...) հոդվածով երաշխավորված` սեփականության իրավունքի պաշտպանություն տրամադրվում է այն անձանց, ում սեփականության իրավունքն օրենքով սահմանված կարգով արդեն իսկ ճանաչված է, կամ ովքեր օրենքի ուժով ունեն սեփականության իրավունք ձեռք բերելու օրինական ակնկալիք» (նաև ՍԴՈ-1326):  Սահմանադրական դատարանի՝ 2006 թվականի հոկտեմբերի 4-ի ՍԴՈ-649 որոշման մեջ արձանագրված է. «Կենսաթոշակի վճարումը գործնականում սեփականությունը սեփականատիրոջը փոխանցելու միջոց է։ Կենսաթոշակը սոցիալական ապահովության միջոց լինելով հանդերձ, սեփականության ձև է` նաև ըստ Եվրոպական դատարանի նախադեպային իրավունքի (տես՝ Բուրդովն ընդդեմ Ռուսաստանի գործը)»։  Սահմանադրական դատարանի՝ 2008 թվականի հունվարի 15-ի ՍԴՈ-723 որոշման մեջ արձանագրված է. «Եթե օրենքն արդեն սահմանել է կենսաթոշակի տեսակները, կենսաթոշակի իրավունք ունեցող անձանց շրջանակը, կենսաթոշակի իրավունք ձեռք բերելու պայմանները, կենսաթոշակի չափը և վճարման պայմանները, պետության համար ծագում է պարտականություն երաշխավորելու կենսաթոշակի իրավունքի առնչությամբ լեգիտիմ ակնկալիքների հանդեպ հարգանքի և իրավական որոշակիության սկզբունքների իրացումը[[3]](#footnote-3):  Սահմանադրության 60-րդ հոդվածի 3-րդ մասով ամրագրված է, որ սեփականության իրավունքը կարող է սահմանափակվել միայն օրենքով` հանրության շահերի կամ այլոց հիմնական իրավունքների և ազատությունների պաշտպանության նպատակով:  Ուստի, նշված կարգավորումները նախատեսելիս անհրաժեշտ է նշել` ո՞րն է սեփականության իրավունքի սահմանափակման օբյեկտիվ հիմքը, այսինքն` հիմնավորել, որ այդպիսի սահմանափակումը իրականացվում է հանրության շահերի կամ այլոց հիմնական իրավունքների և ազատությունների պաշտպանության նպատակով: Հակառակ պարագայում սեփականության իրավունքի նման սահմանափակումը կհամարվի ոչ իրավաչափ։ | Չի ընդունվել։  Քանի որ «Պետական կենսաթոշակների մասին» օրենքի 22-րդ հոդվածի 1-ին մասի համաձայն՝ «Կերակրողին կորցնելու դեպքում զինվորական կենսաթոշակ է նշանակվում զոհված (մահացած) զինծառայողի ընտանիքի` սույն օրենքի 13-րդ հոդվածում նշված անդամներին` անկախ զինծառայողի զոհվելու (մահանալու) պատճառից, անցած ժամանակաշրջանից և ծառայության տևողությունից:», իսկ Օրենքի 13-րդ հոդվածի 1-ին մասի 3-րդ պարբերության համաձայն՝ «Ուսումնական (այդ թվում` ռազմական ուսումնական) հաստատությունում առկա (ցերեկային) ուսուցմամբ սովորողին կերակրողին կորցնելու դեպքում կենսաթոշակ է նշանակվում մինչև ուսումնական հաստատությունն ավարտելը, բայց մինչև նրա 26 տարին լրանալը:»։ Ըստ այդմ, Օրենքով արդեն իսկ ամրագրված է, որ կերակրողը կորցնելու դեպքում առկա (ցերեկային) ուսուցմամբ սովորող զավակին կենսաթոշակը կարող է վճարվել մինչև նրա 26 տարին լրանալը։  Իսկ նախագծի խնդրո առարկա (լրամշակված նախագծի 10-րդ) հոդվածով սահմանվում է բարելավող նորմ, այն է՝ 20 և ավելի տարվա զինվորական ծառայության ստաժ ունեցող զինծառայողի մահվան դեպքում, կենսաթոշակի չափը հաշվարկվում է փաստացի ստաժից, ներկայումս գործող 20 տարվա փոխարեն, ինչը նշված է հիմնավորման մեջ։ |
| 4. Նախագծի 10-րդ հոդվածի 1-ին մասի 3-րդ կետով առաջարկվող կարգավորումներով  կենսաթոշակ նշանակելու համար անհրաժեշտ` սույն օրենքի 9-րդ հոդվածի 2-րդ մասով սահմանված տարիքային աշխատանքային կենսաթոշակի իրավունք տվող աշխատանքային ստաժի, իսկ հաշմանդամության կենսաթոշակ նշանակելիս սույն օրենքի 12-րդ հոդվածով սահմանված աշխատանքային ստաժի առկայության դեպքում աշխատանքային ստաժում հաշվառվող՝ Կառավարության սահմանած վայրերում (զորամասերում) ծառայող` զինծառայող ամուսնու հետ համատեղ ապրած ութ տարուց ոչ ավելի ժամանակահատվածը հանվում է: Մինչդեռ, նախատեսված կարգավորման առնչությամբ Նախագծի հիմնավորման մեջ որևէ նշում չկա, ուստի անհասկանալի է դրա անհրաժեշտությունը և նպատակահարմարությունը: | Ընդունվել է։  Նախագծի 10-րդ (լրամշակված նախագծի 11-րդ հոդված) հոդվածի կարգավորումների վերաբերյալ Նախագծի հիմնավորման մեջ կատարվել է համապատասխան լրացում։ |
| 5. Նախագծի 12-րդ հոդվածով առաջարկվող կարգավորումներով ստացվում է, որ մինչև 1992 թվականի հունվարից մինչև 2013 թվականի հունվարի 1-ն ընկած ժամանակահատվածի համար աշխատանքային ստաժը հաստատող հիմնական փաստաթուղթ է հանդիսանում աշխատանքային գրքույկը կամ Կառավարության սահմանած այլ փաստաթուղթը և սոցիալական վճարներ կատարելը կամ աշխատավարձ ստանալը հաստատող փաստաթուղթը:  Նկատի ունենալով «Նորմատիվ իրավական ակտերի մասին» օրենքի 16-րդ հոդվածի կարգավորումները և հաշվի առնելով, որ ձևակերպումից ենթադրվում է, որ դրանցից մեկի առկայությունը բավարար է աշխատանքային ստաժը հաստատող հիմնական փաստաթուղթ դիտարկելու համար` անհրաժեշտ է կիրառված «և» շաղկապը փոխարինել «կամ» շաղկապով: | Ընդունվել է։  Նախագծի 12-րդ (լրամշակված նախագծի 13-րդ) հոդվածը խմբագրվել է, հաշվի առնելով որ 1992 թվականի հունվարի 1-ից մինչև 2013 թվականի հունվարի 1-ը ընկած ժամանակահատվածի համար աշխատանքային ստաժ հաստատող փաստաթղթերը երկուսն են․  1) աշխատանքային գրքույկը կամ Կառավարության սահմանած այլ փաստաթուղթը և  2) սոցիալական վճարներ կատարելը կամ աշխատավարձ ստանալը հաստատող փաստաթուղթը, բացառությամբ Կառավարության սահմանած դեպքերի:  Հարկ է նշել, որ մինչև 1992 թվականի հունվարի 1-ն ընկած ժամանակահատվածի համար աշխատանքային ստաժը հաստատող հիմնական փաստաթուղթն մեկն է՝ աշխատանքային գրքույկը կամ Կառավարության սահմանած այլ փաստաթուղթը։ |
| 6. Նկատի ունենալով Նախագծի 15-րդ հոդվածի 1-ին մասի 1-ին կետով առաջարկվող փոփոխությունը` առաջարկում ենք նախատեսել դրույթ` Օրենքի 41-րդ հոդվածի 1-ին մասի 10-րդ կետից «կենսաթոշակի իրավունքը կորցնելու կամ» բառերը հանելու մասին: | Չի ընդունվել։  Օրենքի 41-րդ հոդվածի 1-ին մասի 10-րդ կետը վերաբերում է կենսաթոշակի բոլոր տեսակներին, այդ թվում՝ կերակրողին կորցնելու դեպքում կենսաթոշակին, ըստ այդմ, Նախագծի 15-րդ (լրամշակված նախագծի 16-րդ) հոդվածով Օրենքի 41-րդ հոդվածի 1-ին մասի 3-րդ կետից հանվել են «կենսաթոշակի իրավունքը կորցնելու կամ» բառերը, նկատի ունենալով, որ նույն հոդվածի 1-ին մասի 10-րդ կետով այդ հիմքը նախատեսված է կենսաթոշակի բոլոր տեսակների համար։ |
| 1. Նախագծի 16-րդ հոդվածի 1-ին մասի 2-րդ կետով առաջարկվող լրացման կապակցությամբ հարկ ենք համարում դիտարկել Սահմանադրությամբ երաշխավորված սեփականության իրավունքի համատեքստում: Մասնավորապես, Սահմանադրության 60-րդ հոդվածի 2-ր մասի համաձայն՝ *ոչ ոք չի կարող զրկվել սեփականությունից, բացառությամբ դատական կարգով` օրենքով սահմանված դեպքերի:*   Նկատի ունենալով, որ կենսաթոշակը սոցիալական ապահովության միջոց լինելով հանդերձ, սեփականության ձև է, և հիմք ընունելով Սահմանադրության վերոնշյալ կարգավորումը՝ հարկ ենք համարում նշել, որ վարչական ակտի կամ դատական ակտերի հարկադիր կատարողի որոշման հիման վրա անձը չի կարող զրկվել սեփականության իրավունքից: Ուստի, նման կարգավորման նախատեսումը անհամատեղելի է Սահմանադրությամբ երաշխավորված սեփականության իրավունքի անձեռնմխելիության սկզբունքի հետ: | Ընդունվել է։  Նախագծի 16-րդ (լրամշակված նախագծի 17-րդ) հոդվածի 1-ին մասի 1-ին կետը նախագծից հանվել է, իսկ մնացած կետերը վերահամարակալվել են։ |
| 8. Նախագծի 16-րդ հոդվածի 1-ին մասի 2-րդ կետով շարադրվող 2-րդ կետում նշված «կենսաթոշակային գրավոր համաձայնությունը» վերաբերելի է նույն կետով նշված բոլո՞ր դեպքերին թե ոչ: Միևնույն ժամանակ անհրաժեշտ է կարգավորել՝ այդպիսի համաձայնության բացակայության պայմաններում, ինչպե՞ս պետք է լուծվի հարցը: | Ընդունվել է։  Նախագծի 16-րդ (լրամշակված նախագծի 17-րդ) հոդվածի 1-ին մասի 2-րդ կետով շարադրվող 2-րդ կետում նշված «կենսաթոշակային գրավոր համաձայնությունը» վերաբերում է այդ կետում նշված բոլոր դեպքերին։ Կենսաթոշակառուի համաձայնության դեպքում հարաբերությունները կարգավորվում են Օրենքի 43-րդ հոդվածի 6-րդ մասով սահմանված կարգով, այն է՝ դատական կարգով` լիազոր մարմնի ներկայացրած հայցի հիման վրա: |
| **««Պետական նպաստների մասին» օրենքում փոփոխություններ և լրացումներ կատարելու մասին» օրենքի նախագծի (այսուհետ՝ Նախագիծ) կապակցությամբ հարկ ենք համարում նշել հետևյալը.**  Նախագծի 3-րդ հոդվածի 1-ին մասով շարադրվող 5-րդ մասի 2-րդ կետում «նախատեսված արարքի» բառերը առաջարկում ենք փոխարինել «չթույլատրված արարքի կատարման» բառերով: | Ընդունվել է։  Նախագծի 3-րդ հոդվածի 1-ին մասով շարադրվող 5-րդ մասի 2‑րդ կետում «նախատեսված արարքի» բառերը փոխարինվել է «չթույլատրված արարքի կատարման» բառերով: |
| 1. Նախախիծը ներբեռնվել է [www.e-draft.am](http://www.e-draft.am) կայք |  |
| 1. Վարչապետի աշխատակազմի պետաիրավական վարչություն | 01.12.2021 թ․  N 02/11.4/41358-2021 |
| **ԵԶՐԱԿԱՑՈՒԹՅՈՒՆ**  **«ՊԵՏԱԿԱՆ ԿԵՆՍԱԹՈՇԱԿՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԵՎ «ՊԵՏԱԿԱՆ ՆՊԱՍՏՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԻ ՎԵՐԱԲԵՐՅԱԼ**   1. «Պետական կենսաթոշակների մասին» օրենքում լրացումներ և փոփոխություններ կատարելու մասին» օրենքի նախագծով, ըստ էության, առաջարկվում է, դադարեցնել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի համաձայն հատուցում ստացող անձանց՝ օրենքով սահմանված **որևէ տեսակի կենսաթոշակ** ստանալու իրավունքը, ընդ որում, որպես առաջարկվող կարգավորման հիմնավորում նշվում է սոցիալական աջակցության հավասար պայմաններ ապահովելու նպատակը:   Մինչդեռ, մեր գնահատմամբ նման կարգավորում սահմանելը կխաթարի սոցիալական ապահովության իրավունքը երաշխավորող Սահմանադրության 83-րդ հոդվածի էությունը՝ հաշվի առնելով այն հանգամանքը, որ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքը երաշխավորում է մարտական գործողությունների հետևանքով զինծառայողների կյանքին կամ առողջությանը պատճառված վնասի հատուցման հնարավորությունը, որը թեև իր բնույթով սոցիալական ապահովության տարատեսակ է, այնուամենայնիվ, ի տարբերություն, օրինակ, **տարիքային աշխատանքային կենսաթոշակի կամ երկարամյա ծառայության զինվորական կենսաթոշակի**, միանգամայն այլ նպատակ է հետապնդում և այլ խնդրի լուծմանն է ուղղված: Հետևաբար՝ կենսաթոշակի տրամադրումը նշված հատուցմամբ փոխկապակցելը առնվազն վիճելի է:  Ընդ որում, հատկապես, վերոնշված պայմաններում անձի առողջությանը պատճառված վնասի հատուցման հանգամանքով տարիների աշխատանքային գործունեության համար պետության կողմից երաշխավորված իրավունքի դադարեցումը սոցիալական աջակցության հավասար պայմաններ ապահովելու անհրաժեշտությամբ պայմանավորելը ևս զուրկ է առնվազն օբյեկտիվ հիմնավորումից:  Այս առումով ուշադրություն ենք հրավիրում Սահմանադրական դատարանի կողմից տարբեր գործերի շրջանակներում արտահայտված մի շարք դիրքորոշումների վրա:  Մասնավորապես, 2006 թվականի հոկտեմբերի 4-ի ՍԴՈ-649 որոշմամբ Սահմանադրական դատարանը արտահայտել է դիրքորոշում առ այն, որ կենսաթոշակի վճարումը գործնականում սեփականությունը սեփականատիրոջը փոխանցելու միջոց է։ Կենսաթոշակը սոցիալական ապահովության միջոց լինելով հանդերձ, սեփականության ձև է` նաև ըստ Եվրոպական դատարանի նախադեպային իրավունքի (տես՝ Բուրդովն ընդդեմ Ռուսաստանի գործը։  Սեփականության իրավունքին և դրա բովանդակության համատեքստում Սահմանադրական դատարանը անդրադարձել է նաև «լեգիտիմ ակնկալիք» եզրույթի բովանդակությանը:  Մասնավորապես, Սահմանադրական դատարանի՝ 2015 թվականի դեկտեմբերի 1-ի ՍԴՈ-1238 որոշման մեջ արձանագրված է. «Դիմողը, փաստորեն, ձեռք է բերել (…) սեփականության իրավունքի օրինական ակնկալիք, ինչի վրա տարածվում է սեփականության իրավունքին համարժեք պաշտպանության ռեժիմ` համաձայն Մարդու իրավունքների եվրոպական դատարանի և ՀՀ սահմանադրական դատարանի նախադեպային իրավունքի: Մասնավորապես, ըստ Մարդու իրավունքների եվրոպական դատարանի նախադեպային իրավունքի (տես` մասնավորապես, Տրգոն ընդդեմ Խորվաթիայի գործով 2009թ. հունիսի 11-ի վճիռը, կետ 44)՝ գույք է համարվում ոչ միայն գոյություն ունեցող նյութական միջոցը, այլ նաև նյութական միջոցը ձեռք բերելու լեգիտիմ ակնկալիքը»: Մարդու իրավունքների եվրոպական դատարանի նշված վճիռը վկայակոչված է նաև Սահմանադրական դատարանի՝ 2010 թվականի հուլիսի 7-ի ՍԴՈ-902 որոշման մեջ: Իսկ Սահմանադրական դատարանի ՍԴՈ-723, ՍԴՈ-741, ՍԴՈ-881 որոշումներում Սահմանադրական դատարանը փաստել է սեփականության իրավունք ձեռք բերելու նկատմամբ լեգիտիմ ակնկալիքների հիմքով սեփականության իրավունքի պաշտպանության հնարավորությունը: Ավելին, 2008 թ. մարտի 18-ի ՍԴՈ-741 որոշման 8-րդ կետում Սահմանադրական դատարանը նշել է. «Սահմանադրական դատարանն արձանագրում է նաև, որ ՀՀ Սահմանադրության (...) հոդվածով երաշխավորված` սեփականության իրավունքի պաշտպանություն տրամադրվում է այն անձանց, ում սեփականության իրավունքն օրենքով սահմանված կարգով արդեն իսկ ճանաչված է, կամ ովքեր 18 օրենքի ուժով ունեն սեփականության իրավունք ձեռք բերելու օրինական ակնկալիք» (նաև ՍԴՈ-1326):  Հարկ է նաև նկատել, որ գործող կարգավորումներով նշված հատուցման հիմքով օրենսդիրը բացառություն նախատեսել է միայն հաշմանդամության զինվորական կենսաթոշակի և կերակրողին կորցնելու դեպքում զինվորական կենսաթոշակի իրավունքի մասով, ինչը թերևս հիմնավորված է պատճառահետևանքային օբյեկտիվ կապով:  Այսպիսով, ստացվում է, որ ինչպես Սահմանադրական դատարանը, այնպես էլ ՄԻԵԴ-ը կենսաթոշակի իրավունքը և սեփականության իրավունքը գնահատել են որպես նույն ծավալի պաշտպանության ենթակա: Հետևաբար, այս առումով առաջարկվող փոփոխությունը խնդրահարույց է հիմնական իրավունք հանդիսացող սեփականության իրավունքի արդյունավետ իրացման և սոցիալական ապահովության երաշխիքների մասով պետության ունեցած պարտավորությունների պատշաճ կենսագործման հարաբերակցության տեսանկյունից:  Մեր գնահատմամբ, համաչափության և հիմնավորվածության միևնույն խնդիրը առկա է նաև «Պետական նպաստների մասին» օրենքում փոփոխություններ և լրացումներ կատարելու մասին» օրենքի նախագծով առաջարկվող համանման պայմանի մասով։ | Ընդունվել է։  Սահմանադրության 83-րդ հոդվածի համաձայն՝ յուրաքանչյուր ոք, օրենքին համապատասխան, ունի ․․․ հաշմանդամության, ․․․ կերակրողին կորցնելու, ծերության, ... դեպքերում սոցիալական ապահովության իրավունք:  Ըստ այդմ, նախագծերի փաթեթով առաջարկվում է «Պետական կենսաթոշակների մասին» և «Պետական նպաստների մասին» օրենքներով հստակեցնել հաշմանդամության և կերակրողին կորցնելու դեպքում աշխատանքային կենսաթոշակների/նպաստների իրավունք տվող պայմանները, դրանք համապատասխանեցնելով հաշմանդամության և կերակրողին կորցնելու դեպքում զինվորական կենսաթոշակների համար սահմանված պայմաններին։  Սա նշանակում է, որ խնդիրը պետք է կարգավորել այնպես, որ անձը կարողանա Հիմնադրամից ստանալ հատուցում և միաժամանակ տարիքային, երկարամյա ծառայության, մասնակի, արտոնյալ աշխատանքային կենսաթոշակներ, երկարամյա ծառայության զինվորական կենսաթոշակ, ծերության նպաստ։  Անձը կերակրողին կորցնելու դեպքում կենսաթոշակի/նպաստի իրավունք կունենա այն դեպքում, երբ այդ կենսաթոշակը/նպաստը չի նշանակվում մարտական գործողությունների հետևանքով զոհված զինծառայողի գծով։  Ըստ այդմ, առաջարկվող կարգավորումների տարաբնույթ ընկալումից խուսափելու նպատակով նախագծերի փաթեթի 1-ին հոդվածներով առաջարկվող դրույթները խմբագրվել են և բովանդակային առումով շարադրվել են «Պետական կենսաթոշակների մասին» օրենքի 12-րդ և 13-րդ հոդվածներում (համապատասխան նախագծի 5-րդ և 6-րդ հոդվածներ) և «Պետական նպաստների մասին» օրենքի 30-րդ և 31-րդ հոդվածներում (համապատասխան նախագծի 1-ին և 2-րդ հոդվածներ)։  Լրամաշկված տարբերակում առաջարկված խմբագրությամբ անձը հատուցում ստանալու դեպքի համար կենսաթոշակ չի ստանա։  Սա նշանակում է, որ օրինակ, 2-րդ խմբի հաշմանդամը կարող է ստանալ ցանկացած տեսակի կենսաթոշակ կամ նպաստ, բացառությամբ հաշմանդամության կենսաթոշակի կամ հաշմանդամության նպաստի , որի համար արդեն իսկ Հիմնադրամից ստանում է հատուցում։ Մեկ այլ օրինակ, հիմնադրամից 1-ին կամ 2-րդ խմբի հաշմանդամության պատճառական կապով հատուցում ստացող անձը իր ընտանիքի՝ 14 տարին չլրացած անդամի խնամքով զբաղված լինելու դեպքում կարող է ստանալ կերակրողին կորցնելու դեպքում կենսաթոշակ կամ կերակրողին կորցնելու դեպքում նպաստ։  Միաժամանակ նախագծի հիմնավորումը լրացվել է խնդրո առարկա հարցի վերաբերյալ մանրամասն պարզաբանումով։ |
| 1. «Պետական կենսաթոշակների մասին» օրենքում լրացումներ և փոփոխություններ կատարելու մասին» օրենքի նախագծի 12-րդ հոդվածով առաջարկվում է նոր *օրինադրույթ* առ այն, որ զինվորական ծառայության ստաժը հաշվարկելու համար օրենքի համապատասխան հոդվածում նշված հիմքերի միաժամանակյա առկայության դեպքում նույն ժամանակահատվածի համար զինվորական ծառայության ստաժը հաշվարկվելու է դրանցից մեկով՝ առավելագույն չափով: Հաշվի առնելով, որ գործող օրենսդրական կարգավորումների համաձայն (օրենքի 31-րդ հոդվածի 4-րդ մաս) զինվորական ծառայության ստաժը հաշվարկելու կանոնները սահմանելու լիազորությունը վերապահվել է Կառավարությանը՝ լրացուցիչ հիմնավորման կարիք ունի միայն նշված կոնկրետ կանոնը օրենքով սահմանելու մոտեցումը։ | Ընդունվել է։  Նախագծից հանվել է օրենքում լրացումներ և փոփոխություններ կատարելու մասին» օրենքի նախագծի 12-րդ հոդվածը։ |
| Սոցիալական նախարարական կոմիտեի 28,12,2021թ․ նիստի N ԿԱ/266-2021 արձանագրության 5-րդ կետ |  |
| Վարչապետի աշխատակազմի ղեկավարի տեղակալ Սարգիս Թորոսյանի առաջարկությամբ՝ քննարկել «Պետական կենսաթոշակների մասին» ՀՀ օրենքում լրացումներ և փոփոխություններ կատարելու մասին» ՀՀ օրենքի նախագծի 5-րդ հոդվածի 2-րդ մասի ձևակերպումը, | Ընդունվել է։  «Պետական կենսաթոշակների մասին» օրենքում լրացումներ և փոփոխություններ կատարելու մասին» ՀՀ օրենքի նախագծի 5-րդ հոդվածի 2-րդ մասը խմբագրվել է։  Նշված փոփոխության տրամաբանությանը համապատասխան, նախագիծը լրացվել է նոր հոդվածով, որով նոր խմբագրությամբ է շարադրվել «Պետական կենսաթոշակների մասին» օրենքի 20-րդ, 22-րդ հոդվածի 4-րդ մասերը (Նախագծի 8-րդ և 9-րդ հոդվածներ, դրանից հետո հոդվածները վերահամարակալվել են)։  Լրամշակվել են նաև կենսաթշակ ստանալը դադարեցնելու և վերականգնելու հիմքերը։ Հստակեցվել է, որ 2022 թվականի ապրիլի 1-ի (ենթադրվել է, որ նախագիծը կընդունվի 2022 թվականի մարտին) դրությամբ միաժամանակ կերակրողին կորցնելու դեպքում կենսաթոշակ և նույն կերակրողի զոհվելու (մահանալու) հիմքով «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» օրենքի համաձայն հատուցման գումար ստանալու իրավունք ունեցող (շահառու հանդիսանացող) անձի կերակրողին կորցնելու դեպքում կենսաթոշակը չի վերահաշվարկվում, որևէ հիմքով կենսաթոշակ ստանալու իրավունքը դադարելու դեպքում կենսաթոշակ ստանալու իրավունքը չի վերականգնվում։  Համարժեք փոփոխություններ են կատարվել նաև ««Պետական նպաստների մասին» օրենքում լրացումներ և փոփոխություններ կատարելու մասին» օրենքի նախագծում։ |
| ինչպես նաև հաշմանդամության աշխատանքային կենսաթոշակը և հաշմանդամության հիմքով «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» օրենքով աջակցությունը միաժամանակ նշանակելու հարցը: | Չի ընդունվել։  Գործող և առաջարկվող կարգավորումների տրամաբանությամբ՝ բացառվում է նույն պատճառական կապով (վնասվածով, խեղումով) միաժամանակ հաշմանդամության կենսաթոշակ և Զինծառայողների ապահովագրության հիմնադրամից հատուցման գումար ստանալու հնարավորությունը։  Անձին հաշմանդամ ճանաչելը, հաշմանդամության առաջացման պատճառական կապ որոշելն իրականացվում է բժշկասոցիալական փորձաքննությամբ` ելնելով ախտաբանական վիճակով պայմանավորված (հիվանդություն, վնասվածք կամ խեղում) օրգանիզմի ֆունկցիաների խանգարումից առաջացած կենսագործունեության սահմանափակման աստիճանից և սոցիալական պաշտպանության անհրաժեշտությունից:  Ընդ որում, անկախ հաշմանդամության պատճառների թվից, անձին նշանակվում է 1 կենսաթոշակ/ նպաստ՝ ըստ հաշմանդամության խմբի։ Հաշմանդամության պատճառները հաշվի են առնվում հաշմանդամի անհատական վերականգնողական ծրագիրը կազմելիս։  Առաջարկն ընդունելու դեպքում կստացվի, որ անձին առանձին հաշմանդամության առանձին պատճառների դեպքում սահմանվում է 1 հաշմանդամության խումբ, սակայն հաշմանդամության առանձին պատճառների համար նշանակվում են առանձին գումարներ՝ կենսաթոշակ/ նպաստ և ԶԱՀ-ից հատուցում, ինչը չի բխում վարվող քաղաքականության սկզբունքներից։  Միաժամանակ, առաջարկը քննարկելիս հարկ է նկատի ունենալ, որ այն ընդունելու դեպքում հարկ կլինի անդրադանալ նաև նախկինում ծագած հարաբերությունների կարգավորմանը, ինչը, հաշվի առնելով այն հանգամանքը, որ հիմնադրամի կողմից հատուցում վճարվում է նաև 2008-2016թթ․ տեղի ունեցած դեպքերի համար և օրակարգում է նաև 1998-2008թթ․ տեղի ունեցած դեպքերի մասով հատուցում տալու հարցը, նպատակահարմար չէ։ |

1. Հասանելի է <https://ombuds.am/images/files/883f55af65e3c33553139031c7ac0ce6.pdf> հղումով, էջ 1059-1060: [↑](#footnote-ref-1)
2. Տե´ս Սահմանադրական դատարանի 2016 թվականի նոյեմբերի 29-ի ՍԴՈ որոշման կետ 5: [↑](#footnote-ref-2)
3. Տե´ս Սահմանադրական դատարանի 2021 թվականի մարտի 2-ի ՍԴՈ-1580 որոշման 4.4 կետը: [↑](#footnote-ref-3)